Spoštovani duhovniki, katehisti in katehistinje!
Pred nami je misijonski mesec oktober. Letos je še posebej slovesen, saj obhajamo 100. obletnico Misijonske nedelje. Ob tej priložnosti želimo v Misijonskem središču Slovenije povezati otroke po slovenskih župnijah s projektom »MOJE SRCE ZA MISIJONE«, ki ga navdihuje geslo: »Eno v Kristusu, združeni v poslanstvu.«
Prosimo vas, da otroke povabite, da z risbo, pesmijo, molitvijo, pismom, zgodbo, stripom ali drugim ustvarjalnim izdelkom izrazijo, kaj jim pomenijo misijoni in kako lahko tudi sami živijo misijonsko poslanstvo. Lahko sodelujete tudi kot veroučna skupina in skupaj ustvarite izdelek ali posnamete video, v katerem ustvarjalno pozdravite misijonarje in otroke v misijonih.
Kako sodelovati?
Projekt v začetku oktobra predstavite otrokom pri verouku. Pripravili smo plakat, letak z navodili in soglasjem staršev ter predlog kratke predstavitve. Izdelke otroci oddajo pri verouku, župnija pa jih pošlje Misijonskemu središču Slovenije.
Rok za oddajo je 31. oktober 2026. Vsak sodelujoči otrok bo prejel majhno misijonsko pozornost – misijonski koledar.
Iz zbranih izdelkov bomo izbrali 100 misijonskih sporočil slovenskih otrok, ki jih bomo predstavili javnosti ob praznovanju 100. Misijonske nedelje.
Naj otroci odkrijejo, da misijoni niso nekaj oddaljenega in da se misijonsko poslanstvo začne že doma – kajti tudi jaz sem lahko misijonar!
Hvala, ker skupaj z nami gradite misijonsko zavest med otroki in mladimi.
Prisrčen pozdrav!

